Lähetyksiä ei saisi missään nimessä jättää lojumaan minnekään ilman valvontaa, vastaa Postin jakelupäällikkö Anna Sampo.

Jopa noin 400 talouden postit oli jätetty tänään maanantaina lojumaan kadunvarteen Lauttasaaressa Helsingissä.

Postilta kerrotaan, että Posti sai tiedon tapahtuneesta sosiaalisen median kautta ja kävi noutamassa kadulla olleet postit saman tien sen saatuaan.

Tämänpäiväinen tapaus ei ollut ainoa laatuaan – posteja löydettiin kadulta lojumasta Lauttasaaressa myös viime perjantaina, sanoo Postin jakelupäällikkö Anna Sampo. Hän ei osaa arvioida perjantaisten postien määrää.

– [Tämänpäiväiset postit] ovat tällä hetkellä jakelun hallussa. Ne tullaan jakamaan asiakkaille huomenna. Kaikki perjantain lähetykset on jaettu asiakkaille tämän päivän aikana.

Molemmat tapaukset sattuivat Lauttasaaressa. Postilla ei kuitenkaan ole tietoa siitä, liittyvätkö ne toisiinsa.

– Tällä hetkellä tilanne on se, että selvitämme, mitä ihmettä tässä on taustalla, koska missään nimessä lähetyksiä ei saa jättää lojumaan minnekään ilman valvontaa tai minnekään muualle kuin lukkojen taakse. Asia on tosiaan selvityksessä, Sampo toteaa.

"Harvinaista ja valitettavaa"

Sammon mukaan perjantaiset ja maanantaiset tapaukset ovat poikkeuksellisia.

Onko vastaavaa sattunut joskus aiemmin?

– On varmasti niin että taustalla on ollut joku inhimillinen syy. Mutta ovat nämä todella harvinaisia, hän vastaa.

Tapaukset ovat herättäneet sosiaalisessa mediassa huolta muun muassa kirjesalaisuuden takia. Sen mukaan kukaan ei saa oikeudettomasti avata toisen suljettua kirjettä.

Postilla ei ainakaan toistaiseksi ole tietoa siitä, että lähetyksiä olisi avattu tai niitä olisi kadonnut.

– Tällä hetkellä vaikuttaa siltä, että kaikki postit on asianmukaisesti toimitettu asiakkaille tai ne ovat meidän hallussamme, Sampo sanoo.

Posti on pahoillaan tapahtuneesta.

– On todella valitettavaa, että näin on tapahtunut. Haluamme ehdottomasti selvittää asian.

Sampo arvelee, että tapaukset eivät liity tavanomaiseen postinjakelun takkuamiseen.